Ek is 'n honorêre inwoner van Rebusfontein - Dis Ekke
Ek is 'n honorêre inwoner van Rebusfontein
Posted by HesterLeyNel on 2019-05-04 61 Comments
Die Kersgety van my kindertyd, jare gelede
Woordsnoer bloguitdaging: ons kuier by familie
En van vandag af is ek een van die honorêre inwoners van hierdie dorpie Rebusfontein, in die magiese #MiddelMzanzi. Magies ja, want al veertien van ons is Towerinne. Ons het al baie avonture saam beleef. Dink maar aan Die perfekte misdaad wat ons by Toweropstal gepleeg het, ons vlug voor die gereg in Die Voortvlugtiges, Ons tyd in die towerpaleis en ons Kuier-Safarie – die epiese reis wat ons onderneem het deur Suid Afrika. Ons het al baie pret gehad, 'n gebrek aan verbeelding het ons beslis nie. En nou gaan ons net weer aan daar waar die Kuier-Safari opgehou het, met al die rolspelers weer in plek.
Dankie, Vuurvliegie, dat jy die bal aan die rol gesit en vir ons hierdie heerlike avontuur bedink het.
Ek moet sê, ek is sowaar ná ons laaste avontuur in 'n dreinpyp afgesuig soos wat Vuurvliegie gesê het. Vadsig. Nie lus nie. Dooierig. Onwillig. Ek kon lank nie 'n pen optel om iets te skryf nie. Die reine waarheid is dat ek effens skepties was oor hierdie avontuur, so in die koue herfsseisoen, maar kyk! – my bloedrooi jas is splinternuut en ek het 'n onesie aangeskaf vir die koel nagte. Geen verdere argument of diatribe van my af nie.
Vandat die Towerinne vanoggend man en muis daar by die vliegtuig se staanplek op die blomversierde ossewa geklim het, sing die bloed in my are en die vlinders fladder in my maag. Die klomp babbelkouse wat soos wafferse sigeuners die finale been van reis na die afgeleë dorpie aangepak het, het mekaar met innige blydskap begroet.
Ek het net my oë gerol toe die wiele oor die gruispad geknars het tot in die middel van die dorpie en ek die skare motorfietsridders en saamryers gewaar het. Tot die liewe Broodina was daar! Die Towerinne leer ook nooit 'n les nie, of hoe? Hier gaan weer onheilighede uitbroei, daarvan is ek seker. Ek wonder of die Colombiane ook nog hulle opwagting gaan maak.
Ek het egter nie tyd verspil om by my eie huis te kom nie. Ek het tone geklap, verby die Bali-straatkiosk (die B is steeds MIA), die waterput in die middel van die dorp en die giggelgroen bus wat onder 'n netjiese pergola staan. Lorenzo het my verwelkom by No. 1 Towerinstraat, Rebusfontein. Nou toe nou, nè! Hy het hom tuisgemaak in my stoepkamer en homself bereid verklaar om om te sien na die Towerinne se groentetuin wat hy in my werf aangelê het. Dis maar oukei, hy is nie lui nie en sy Italiaanse Mama het hom geleer om 'n to die for pasta te kook.
Daar is 'n spekboomheining om die erf en die voordeur van die wit huisie is seeblou, soos die kleur van die water daar by die Natalse Suidkus. 'n Paar los kussings in dieselfde kleur as die blou van die voordeur en die groen van die spekboom se blare, lê uitnodigend op 'n outydse swaaibank op die voorstoepie. Perfek vir daardie luilekker kuier of boekleessessie in die laatmiddagson.
Binne is die mure ook wit, die meubels eenvoudig, maar prakties en gemaklik. Daar is oral spatsels kleur wat die tema van blou en groen herhaal, maar niks oordonderend nie. Dis mooi. My kop is van nature deurmekaar en ek verkies dat my eksterne omgewing ietwat rustiger moet wees. Lorenzo kon nie ophou babbel oor die kombuis nie en ek moet sê, dit is besonders, met 'n ontbythoekie en 'n sydeur wat lei na 'n agtertuin.
Daar is 'n kweekhuis met groot glasvensters en Lorenzo het my baie trots gewys hoe die plantjies reeds in groot bakke gedy. Ons gaan dwarsdeur die winter genoeg kruie en groente hê vir al die Towerinne en hulle … uhm, aanhangers. Good boy.
Vroeg die volgende oggend is ek reeds op en besig om my rekenaartoerusting uit te pak. Die sagte klank van blues musiek hang in die lug. Ek is gretig om vir al die Towerinne te gaan dagsê, maar iets bly aan my krap. En dan val dit my by.
"Lorenzo, where is my Bali duck?"
Mompel-mompel laat sak hy sy kop. Ek frons en wonder wat aangaan. Dan wys hy met sy vinger na sy stoepkamertjie. Ek loer in en daar, op sy kussing, lê 'n Bali-eend met 'n blou kossie en blou plakkies aan.
Gits, die arme kind, is hy dan bang om alleen te slaap? Ek moet dalk maar vir hom 'n teddiebeer koop. Of 'n slaappop. Dalk moet ek dit eers met die ander Towerinne gaan bespreek.
Ek loop sommer in my pajamas straataf en hoor giggelende stemme daar van nommer 14 se kant af. Ja-nee, die res van die Towerinne is reeds daar by Vuurvliegie se huis en hulle drink koffie. Die voorbarige Ringo, Vuurvliegie se Towerhond, bied eetgoed aan. Vir 'n Towerhond het hy baie te sê – in suiwer Afrikaans nogal. Ek stuur hom om vir my skoon water te gaan haal by die put net om hom onder ons voete uit te kry.
So ja! Nou kan ek die probleem van Lorenzo en die Bali-eend met die Towerinne bespreek. Ek weet ek kan staatmaak op hulle hulp en bystand.
En moenie vergeet om jou bydrae op Inlinkz te gaan aanhaak nie! Lees ook die ander bloggers se bydraes by hierdie skakel.
Hester, ons gaan laat Toorts vir Lorenzo 'n teddie brei. Sy het so mooi gebrei aan daai truitjie nou die dag.
Dis 'n uitstekende idee. Nou moet ons net vir Toortsie oorreed.
Ek sal haar banting muffins bak , haar resepteboeke is hier by my. Kry solank wol en breinaalde.
Dus reg so! 'n Lekker vet, sagte, bont teddie in al die kleure van die reënboog! 🧶 Ek sal brei, julle kan toewerk, opstop en die gesiggie versier.
Jy is 'n 💫⭐🌟
'n Bont teddie! Dit klink aantreklik. In ons ander lewe brei ons bure se dogter se pragtige bont teddies vir die kerk se charity shop en sy kom dit gereeld vir ons wys.
Sal sy nie dalk sommer een vir Valerio kan gee nie? Dis mos baie makliker.
Hester, Toorts wie is Valerio? Dis mos Lorenzo wat die teddie nodig?
Ja, dis Toorts se kop wat uithaak. Valerio klink soos 'n karakter in Game of Thrones. Ek wonder of Toorts haar man se naam ook partykeer verkeerd kry?
Ag ek kon nie onthou wat sy naam is nie.
Nee, a…Dis nou 'n nuwe karakter….hehe. Brei maar twee teddies.😉😂
Valerio trek nie by my in nie. Hy kan by Toorts woon.
Net so…sy het hom geskep.
Met al die baie name wat ek hom al genoem het, moet ek dalk 20 teddies brei. 😂
Jy sal eers 'n koshuis moet bou….
Ja, jy beter nou sy naam op jou laat tattoo sodat jy kan onthou.
'n Tattoo!? 😳 'n Ander man se naam?! 😳😱 Vrou!? Jy kan mos nooit ernstig wees nie!
Dis mos 'n Towerintattoo wat jou man nie sal sien nie. Het hy dalk al jou ander tattoo gesien wat jy gekry het met ons vorige avontuur – watter een was dit nou weer? – ek kan nie byhou nie.
Hester! Wat het jy gerook!?
Nou waarvan word ek nou beskuldig?? !! Ek is seker in een van ons vorige avonture het alle Towerinne tattoos gekry. Ek gaan daai storie soek. En ek het roomys geëet vandag, maar dit tas my gewoonlik nie aan nie. Gerook nogal, hahaha.
Kan jy dink wat die gemeente gaan sê as ek met 'n ander man se naam tattoo kitaar speel voor in die kerk? 😱
Bwahaha. Ek wil nie eens dink nie.
Lorenzo Toortsie, Lorenzo. En die antwoord is nee, ek wil nie hê die bure moet weet van my ander lewe nie.
Sê net jy wil dit vir iemand gee. Hul hoef nie alles te weet nie.
Dis waar. Maar dit sal so lekker spesiaal wees as jy dit brei. Een van ons eie Towerinne se handewerk 😉
So wat dink jy, Hester, ek is dom. Het Lorenzo jou Bali eend as sy teddiebeer gegaps? Ek het ekstras saamgebring, hoor.
Wel, ek sal hom nie kwalik neem nie. Hulle is so vervlaks oulik. Ek sal maar kyk wat ek hom in ruil kan aanbied – dalk sal hy hou van sy eie eend.
Lyk my jy kry ook nie vir die liewe Lorenzo afgeskud nie! Lyk my regtig hy verlang na sy mammie. Ons kan saamklub en elkeen vir hom 'n sagte speelding gee.
Jou huisie klink baie gesellig, Hester. Ek is bly oor die vooruitsig van vars groente. Ons gaan lekker bly hier in ons droomdorpie.
Ja, maar hy is darem baie handig. Die speelgoed sal welkom wees, dankie Perdebytjie.
Ag, hoe hou ek van jou huisie met die bloue en groene, die swaaibankie op die stoep, die ontbythoekie.
Lorevzo en jou Bali-eend? Nee! Dit sal nie deug nie.
Dankie Toortsie en ek sê ook daai ding van die eend … dit sal nie deug nie.
Nee dit sal nie. Eerstens is dit JOU uitgesoekte eend en hy het geen reg daarop nie. Tweedens is dit hard, beslis nie 'n lekker slaapmaatjie nie.
Una sê sy het ekstra eende – dalk kan Lorenzo maar vir hom ook een uitsoek. 'n Eend en 'n teddiebeer behoort hom gelukkig te hou.
Lorenzo verlang regtig na sy kinderdae. Hy mis seker sy liewe Mamma ook. Ek is bly hy gaan vir vars groentetjies sorg. Jy het n heerlike ou plekkie vir jou ingerig. Eks bly jy het darem die skryfwerkie begin. Dit gaan n fees wees om weer so saam te avontuur!
Dankie Scrapy. Dis eintlik Vuurvliegie se breinkind hierdie – sy het met die idee vorendag gekom en gaan ons deur die hele skryfproses lei.
Uitstekend. Sy sal ons gas gee om aan die gang te kom!
Ek sien avontuur aankom!! Hier kom n ding. Hester die huisie klink alte fraai. Ek sal vir jou n drink dingetjie bring as jy skryf..
Ag, jyis te gaaf, maar ek drink eintlik net water en Ringo sal daarvoor sorg. As jy nou dalk 'n beskuitjie of koekie wil voorsien, sal ek nie nee sê nie.
Ek bring hestertjie, ek bring..
Dankie Bondels, jy is 'n ou gawie. Ek sal dat Lorenzo vir jou 'n lekker koppie tee maak as hier kom. O, nou weet ek nie of Italianers tee drink nie. Dalk 'n ou glasie wyn.
Wyn is ook goed…
Jou huisie klink soos 'n plek waar mens diep kan asemhaal….soos by die see. Jy sal my maar van kruie moet leer…of anders gaan eet ek elke aand by iemand anders wat weet van. Lorenzo…ai, ai ek dink daar broei ander dinge!!!
Dis hoekom Lorenzo hier is, hy kan kruie plant en hy kan dook. Double whammy! Wat het jy nou weer in gedagte gehad?
Nee niks nie…ek kyk maar net 😊
Hester se huis is soooo mooi!! Sjoe! Welkom tuis. Kan nie wag vir almal nie…want die pret wag. Ek moet s
Ai…nuwe foon….en wat ek wou se het nou by my kop uitgewaai 🤔🤔
Dit sal terugkom.
O ja!!!! Ek was ook vadsig….baaaaiiieee vadsig..maar hierdie nuwe dorp laat my weer lus voel om te skryf
Dis goeie nuus! Vadsig – dis 'n lekker woord, nè. Vuurvliegie het my iets nuuts geleer.
My familie dink ek het dit nou verloor…want dis nou my heel lekkerste verskoning…los my,ek is vadsig!!!
Hahaha. Weet hulle wat dit beteken? Of moes jy eers verduidelik?
Hulle dink ek skel…so ek moes maar verduidelik😄😄
Verskoon my dat ek sommer hier by jou in "pop" maar ek was nuuskierig om te sien wat maak jy en Lorenzo 🤗 My huis is reg en jy kan jou dors kom les. Ek drink basies ook net water so ons kan saam glase klink (weet nie of dit regte woord is nie) op ons verblyf in Rebusfontein.
Jy's welkom en hoef nie te wag vir 'n uitnodiging nie. Ek gaan gou vir Lorenzo stuur om 'n paar vars kruisementblare te gaan pluk. Saam met suurlemoensap is dit heerlik in die water.
Archives Select Month February 2020 January 2020 December 2019 November 2019 October 2019 September 2019 August 2019 July 2019 June 2019 May 2019 April 2019 March 2019 February 2019 January 2019 December 2018 November 2018 October 2018 September 2018 August 2018 July 2018 June 2018 May 2018 April 2018 March 2018 February 2018 January 2018 December 2017 November 2017 October 2017 September 2017 August 2017 July 2017 June 2017 May 2017 April 2017 March 2017 February 2017 January 2017 December 2016 November 2016 October 2016 September 2016 August 2016 July 2016 June 2016 May 2016 April 2016 March 2016 February 2016 January 2016 December 2015 November 2015 October 2015 September 2015 July 2015 May 2015 March 2015 February 2015 January 2015 December 2014 November 2014